Miljoene se dwelms op OR Tambo onderskepArgieffoto Die Suid-Afrikaanse Inkomstediens (SAID) het op kristal-metamfetamien (tik) ter waarde van R18 miljoen by die OR Tambo Internasionale Lughawe beslag gelê. Die SAID het Dinsdag in ŉ verklaring gesê daar is tydens twee verskillende voorvalle die afgelope paar dae op die dwelms beslag gelê. ŉ Man is Saterdag in hegtenis geneem nadat doeanebeamptes sy bagasie deursoek het toe hy van Nairobi, Kenia, by die lughawe aangekom het. Sandile Memela, woordvoerder vir die SAID, het gesê die beamptes het verdagte voorwerpe in sy drie bagasiesakke opgemerk en toe 12 plastieksakke met ŉ wit poeierstof binne-in ontdek nadat hulle dit deursoek het. “Dwelmtoetse het bevestig dat dié stof kristal-metamfetamien ter waarde van R17 202 000 is,” het Memela gesê. Die dwelms is aan die polisie oorhandig vir nadere ondersoek. Memela het gesê in ŉ ander voorval is daar Vrydag beslag gelê op ŉ pakkie wat as ŉ geskenk gemerk is en na Maleisië gestuur sou word. “Beamptes het ná ŉ dwelmtoets ontdek dat sakkies met ŉ wit kristalstof inderdaad kristal-metamfetamien is wat net minder as ŉ miljoen rand werd is.” Die polisie ondersoek die saak verder.